સરિતાબેન એટલે નિલયના જીવનની ઘરી, જેના વિનાના જીવનની કલ્પના જ ન કરી શકાય એવી એની મા. નિલયની આંખો પર લાગણીનો ભેજ બાઝી ગયો. સરિતાબેન સીમા સાથે વાતોએ વળગેલા હતા. ‘કેટલું સ્લો છે આજે આ વાઈફાઈ.‘ એવું વિચારતો એ સરિતા બેન સામે જોયા કરતો હતો. નિલય, નિલય અને નિલય.. સરિતાબેન સતત આ શબ્દની આજુબાજુ જીવતા હોય એવું બધાને લાગતું. વાતોડિયા સ્વભાવના સરિતાબેન બાલમંદિરમાં શિક્ષક હતા. સરળ સ્વભાવને લીધે ફક્ત વાલીઓ સાથે જ નહીં પણ રસ્તે ચાલતા દરેક જણ સાથે એ નિરાંતે વાતો કરતા. ઘરના બધા એમના આ સ્વભાવથી અકળાતા પરંતુ એ અકળામણની તસુભાર અસર સરિતાબેન પર પડતી નહીં.